שמואל גורן

שמואל גורן (נולד ב-1928) כיהן בתפקידים בכירים בתחום המודיעין, בצה"ל ובמוסד. לשעבר מפקד 504 (1962–1968), סגן ראש המוסד, מתאם פעולות הממשלה בשטחים (1984–1991) בדרגת אלוף.

==ביוגרפיה==

גורן נולד בשנת 1928 בעין חרוד. התגייס ל"הגנה". בגיל 17 נאסר על ידי שלטונות המנדט הבריטי לאחר שנתפס חמוש באקדח. לאחר שלושה ימים שוחרר.

במלחמת העצמאות השתתף בקרבות לטרון, בתפקידים של מ"כ ומ"פ. לקראת סוף הקרבות נפצע.

עם הקמת המדינה התגייס לצה"ל. שירת בגדוד 72, ומשם עבר לגדוד 89 בפיקודו של משה דיין.

בסוף שנות החמישים ובתחילת שנות השישים של המאה העשרים פיקד גורן על "מבצע להבה". בני זאבי קיבל את התפקיד אחריו.

בהמשך מונה גורן למפקד מרחב צפון ביחידה 505 (מפקד בסיס צפון של יחידה 154, באותם ימים).

בין השנים 1962–1968 היה גורן מפקד יחידה 504. במלחמת ששת הימים דרגתו הייתה סא"ל, בזמן שהיחידה הייתה קרויה "154". במהלך מלחמת ששת הימים, יום לאחר כיבוש ירושלים נקרא גורן לראש הממשלה לוי אשכול ובנוכחות יגאל ידין הוטלה עליו ועל יחידה 504 משימה לאומית יוצאת דופן – איתור המגילות הגנוזות שעל פי המידע העביר ידין מצויות בידי סוחר עתיקות ששמו אינו ידוע והבאתן לרשות ישראל. קציני היחידה, בראשות המפקד גורן, מפקד בסיס ירושלים רפי סיטון, איתר את שמו של הסוחר "קנדו" בעל חנות עתיקות שירושלים המזרחית שהתגורר בבית לחם ויחד עם שמואל גורן סמי נחמיאס ויגאל סימון, פעלו בדרכים מתוחכמות, שבסיומן הודה הסוחר באחזקתם והסכים למכור אותן. בביתו של קנדו נמצאה שלמה מגילת המקדש בתוך קופסת נעליים שם הוחזקה למעלה מ־20 שנים.

בשנות ה-60 וה-70 התרחבה פעילות יחידות היומינט של אמ"ן (154) ושל המוסד ("צומת"). בספטמבר 1964, בעקבות ועידות הפסגה הערביות והקמת אש"ף, החליט ראש אמ"ן האלוף אהרן יריב על הערכת מצב מיוחדת עם רמ"ח האיסוף, אלי זעירא ומפקד יחידת היומינט, שמואל (שמוליק) גורן, ובה נקבע לראשונה כי נושא הפעילות החבלנית העוינת (פח"ע) ידורג ביומינט בעדיפות ראשונה, בעוד שקודם לכן ניתנה עדיפות לאיסוף מידע על צבאות ערב.

לאחר מלחמת ששת הימים התאחדה עם יחידה 560 שעסקה בחקר שבויים וקיבלה את המספר 504.

גורן שירת כנספח הצבאי בשגרירות ישראל בוושינגטון שבארצות הברית.

לאחר מכן גייס צבי זמיר את גורן ל"מוסד". גורן ניהל את המפגש הראשון עם אשרף מרואן. העיתונאי יוסי מלמן מציין: "ראש האגף באותה תקופה היה שמואל גורן. לזכות גורן, לזכות האגף שניהל ולזכות דובי, הקצ"א שעליו הוטלה המשימה, אפשר לזקוף את הפעלתו של אשרף מרוואן, הסוכן הטוב ביותר שהיה עד אז לישראל במצרים. זה שהעביר לישראל את ההתרעה כי "מחר (בשבת) תפרוץ מלחמה"".

גורן מונה בשנת 1969 לראש מוקד אירופה ב"צומת" (האגף שמגייס ומפעיל סוכנים), ולאחר מלחמת יום כיפור כמפקד אגף צומת - במהלך פעילותו במוסד פיקד על ארבעה אגפים ובהמשך התבקש על ידי ראש המוסד להתמנות למפקד "קשת" למשך שנה (היום "נביעות").

גורן כיהן כסגנו של ראש המוסד, נחום אדמוני.

בשנים 1984–1991 התבקש על ידי שר הביטחון משה ארנס לכהן כמתאם פעולות הממשלה בשטחים, כולל בתקופת האינתיפדה הראשונה. הוא החליף בתפקיד את בנימין בן אליעזר.

גורן היה נשוי לחדוה (לבית תשבי) (1931–2017), אשר שירתה בפלמ"ח כקשרית בחטיבת הנגב והשתתפה בכיבוש באר שבע ואילת. לזוג שתי בנות.

==גלריה==
<gallery mode="packed" heights="180">
קובץ:TabinLapdGuren.jpg|יצחק רבין – שר הביטחון, אפרים לפיד – דובר צה"ל ושמואל גורן – מתאם הפעולות בשטחים מסיירים במסוק במהלך האינתיפדה הראשונה
קובץ:LapidRabinGurenGaza.jpg|סגל הפיקוד לפני בניין מפקדת הממשל הצבאי בעזה, דצמבר 1987
קובץ:Tour of the Golan Heights after Yom Kippur War, 1973.jpg|סיור ברמת הגולן לאחר מלחמת יום הכיפורים. משמאל: צביקה מלחין, שמוליק גורן, ג'ק צביה ומוסה עטאר – קצין מ־504, 1973
קובץ:מגילות גנוזות.png|קציני יחידה 504 שמואל גורן, רפי סיטון וסמי נחמיאס עם הסוחר כנדו בסיום מבצע הבאת המגילות הגנוזות לישראל, 1967
</gallery>

==ראו גם==
* עוצבת המודיעין האנושי

==קישורים חיצוניים==

* (ערוץ הכנסת, אהרון ברנע מראיין את ש. גורן, 24 באפריל 2018)
* 
* [https://web.archive.org/web/20180918193643/https://tags.walla.co.il/תמונות_של_שמוליק_גורן?page=0 שמואל גורן - תמונות], באתר וואלה!
* [https://web.archive.org/web/20180918160606/https://malam.cet.ac.il/ShowItem.aspx?ItemID=8e5bbe54-0d52-42db-9770-dd714135f337&lang=HEB שמואל גורן, דוד אלעזר, מאיר עמית, זלמן גנדלר - תמונה], באתר המרכז למורשת המודיעין
* [http://parotk.com/tag/שמואל-גורן/ האלוף בדימוס שמואל גורן - 30 שנה לאינתיפאדה הראשונה - איך פתאום קם עם ומתחיל ללכת] (פרות קדושות מיתוסים ישראלים עם יזהר באר)

==הערות שוליים==

קטגוריה:אנשי היישוב ילידי הארץ
קטגוריה:עין חרוד: אישים
קטגוריה:לוחמי ההגנה
קטגוריה:מפקדי יחידות בצה"ל
קטגוריה:ראשי המנהל האזרחי
קטגוריה:נספחים צבאיים ישראלים בארצות הברית
קטגוריה:מתאמי פעולות הממשלה בשטחים
קטגוריה:אלופי צה"ל
קטגוריה:אנשי המוסד
קטגוריה:מפקדי עוצבת המודיעין האנושי
קטגוריה:ישראלים שנולדו ב-1928
קטגוריה:מפקדי פלוגות במלחמת העצמאות